Marius Eriksen

For hans far, turneren, se Marius Eriksen (turner)

Marius Eriksen (1922–2009) var en norsk alpinist og jagerflyver.

 Andre verdenskrig 
mini|left|upright|En Spitfire Mk.IX fra 332 skvadron, som Marius Eriksen fløy ved under andre verdenskrig  
Løytnant Eriksen var jagerflyver i 332 (N) Squadron under andre verdenskrig. Han fikk sin flyverutdannelse fra Little Norway i Canada, etter å ha flyktet fra Norge  til Skottland, via Ålesund 5. november 1940, bare 17 år gammel. Han klarte dette ved å lyge om at han var 18 år gammel. Han skjøt ned ni fiendtlige fly og skadet tre. Med mer enn fem nedskutte fly kvalifiserte han seg til betegnelsen flyveress.

Han ble selv skutt ned i sin Spitfire 2. mai 1943 av Hauptmann Dietrich Wickop fra Jagdgeschwader 1, Woensdrecht utenfor kysten av Nederland, og satt som krigsfange ved Stalag Luft III nær byen Żagań i Polen til frigjøringen 1945. Wickop måtte selv nødlande med sin Focke-Wulf Fw 190 etter duellen med Eriksen.

 Idrett og film 
Han ble norgesmester i slalåm i 1947 og 1948. Han deltok under vinter-OL for Norge i 1948 i St. Moritz med 20.-plass i utfor og 20.-plass i alpin kombinasjon.

I 1954 debuterte Eriksen som filmskuespiller og hadde rollen som skiinstruktør i komedien Troll i ord av Jon Lennart Mjøen og samme år som journalist i Kasserer Jensen av Nils R. Müller. I filmen Slalåm under himmelen (regi: Edith Carlmar 1957) spiller han flyger på F-84 Thunderjet.

 Familie 
Etter krigen drev Eriksen egen sportsforretning og åpnet klesbutikken «Bentestova» i Oslo.

Han var sønn av turneren Marius Eriksen sr., bror av alpinisten Stein Eriksen, svigersønn av Bjart Ording og far til Beate Eriksen. Den såkalte mariusgenseren er oppkalt etter ham.

 Utmerkelser 

For sin krigsinnsats ble Eriksen høyt dekorert. Han mottok Norges høyeste utmerkelse, Krigskorset med sverd.  Han ble også tildelt St. Olavsmedaljen med ekegren, Krigsmedaljen, Deltagermedaljen og Haakon VIIs 70-årsmedalje. Han fikk i tillegg den britiske utmerkelsen Distinguished Flying Medal, samt den amerikanske Silver Star.

 Bibliografi 
 Cato Guhnfeldt. Marius: skiløper, jageress, krigsfange. Wings forlag, 2002. ISBN 82-992194-7-7

 Referanser 

 Eksterne lenker 


Kategori:Norske alpinister
Kategori:Norske flyvere fra andre verdenskrig
Kategori:Norske flyveress
Kategori:Norske krigsfanger under andre verdenskrig
Kategori:Krigskorset
Kategori:St. Olavsmedaljen med ekegren
Kategori:Krigsmedaljen
Kategori:Deltagermedaljen
Kategori:Haakon VIIs 70-årsmedalje
Kategori:Distinguished Flying Medal
Kategori:Silver Star
Kategori:Deltakere for Norge under Vinter-OL 1948
Kategori:Alpinister under Vinter-OL 1948
Kategori:Personer ved Little Norway
Kategori:Norgesmestere i slalåm